২০২৭ ক্রিকেট বিশ্বকাপ

**২০২৭ ক্রিকেট বিশ্বকাপ** হতে যাচ্ছে ক্রিকেট বিশ্বকাপের ইতিহাসের চতুর্দশ আসর। আফ্রিকার তিনটি দেশ দক্ষিণ আফ্রিকা, জিম্বাবুয়ে ও নামিবিয়া যৌথভাবে এই বিশ্বকাপের আয়োজক দেশের দ্বায়িত্ব পালন করবে। দক্ষিণ আফ্রিকা ও জিম্বাবুয়ে পূর্বে ২০০৩ সালে বিশ্বকাপ আয়োজন করলেও নামিবিয়ার জন্য এটিই হতে যাচ্ছে প্রথম অভিজ্ঞতা।

## আয়োজক বাছাই
২০২১ সালের মে মাসে, ক্রিকেট দক্ষিণ আফ্রিকা ২০২৭ সালের ক্রিকেট বিশ্বকাপের জন্য একটি বিড জমা দেওয়ার ঘোষণা করে। ২০২১ সালের ১৬ নভেম্বরে আন্তর্জাতিক ক্রিকেট কাউন্সিল ২০২৭ ও ২০৩১ বিশ্বকাপ টুর্নামেন্টের আয়োজক দেশগুলোর নাম ঘোষণা করে। দক্ষিণ আফ্রিকা, জিম্বাবুয়ে এবং নামিবিয়াকে যৌথভাবে ২০২৭ সালের টুর্নামেন্টে জন্য আয়োজক নির্ধারণ করা হয়। অন্যদিকে ২০৩১ সালের টুর্নামেন্টটি ভারত ও বাংলাদেশকে যৌথভাবে আয়োজন করার দায়িত্ব দেওয়া হয়।

## যোগ্যতা
মোট ১৪-দলের অংশগ্রহণে ২০২৭ ক্রিকেট বিশ্বকাপ অনুষ্ঠিত হবে। পূর্বে ২০০৩, ২০১১ ও ২০১৫ সালের বিশ্বকাপে ১৪-দলের অংশগ্রহণে অনুষ্ঠিত হলেও ২০১৯ ও ২০২৩ সালের বিশ্বকাপ প্রতিযোগিতা ১০-দলের সমন্বয়ে অনুষ্ঠিত হয়। এই বিশ্বকাপে বাছাইপর্ব থেকে ওডিআই সুপার লিগ বাতিল হচ্ছে। ২০২৭ বিশ্বকাপের ক্ষেত্রে একটি পূর্ব নির্ধারিত তারিখে আইসিসি র‌্যাঙ্কিংয়ের শীর্ষস্থানীয় দশ দল স্বয়ংক্রিয়ভাবে বিশ্বকাপ খেলার যোগ্যতা অর্জন করবে। বাকি চার দল বাছাইপর্বের বৈশ্বিক প্রতিযোগিতার মাধ্যমে বিশ্বকাপে খেলার সুযোগ পাবে। এই বাছাইপর্ব আইসিসির সহযোগী ও ওয়ানডে স্ট্যাটাস প্রাপ্ত সব প্রত্যেক সদস্যের জন্য উন্মুক্ত থাকবে। এরফলে বিশ্বকাপে শুধুমাত্র টেস্টভূক্ত দেশগুলোর জন্যই নির্ধারিত থাকবে না।

দক্ষিণ আফ্রিকা এবং জিম্বাবুয়ে (সহ-আয়োজক) আইসিসি ওডিআই দলের র‍্যাঙ্কিং শীর্ষ আটটি দল ২০২৭ ক্রিকেট বিশ্বকাপের জন্য সরাসরি যোগ্যতা অর্জন করবে, বাকি চারটি স্থান ২০২৬ ক্রিকেট বিশ্বকাপ বাছাইপর্বের দ্বারা নির্ধারিত হবে। যদিও নামিবিয়া তাদের ইতিহাসে প্রথমবারের মতো প্রতিযোগিতার সহ-আয়োজক হবে, তারা একটি জায়গার নিশ্চয়তা পাবে না কারণ তারা আইসিসির পূর্ণ সদস্য নয়, এবং ফলস্বরূপ তাদের আদর্শ যোগ্যতার পথ অতিক্রম করতে হবে।

## বিন্যাস
এই বিশ্বকাপের কাঠামো ২০০৩ বিশ্বকাপের মতো হবে। সরাসরি ও বাছাই পর্বের মাধ্যমে যোগ্যতা অর্জন করা ১৪টি দল মোট ৫৪টি ম্যাচ খেলবে। দলগুলো দুটি গ্রুপে ভাগ হয়ে নিজের গ্রুপের বাকি ছয়টি দলের বিপক্ষে একটি করে ম্যাচ খেলবে। ৭টি দলের সমন্বয়ে গঠিত প্রতি গ্রুপে ২১টি করে ম্যাচ হবে। অর্থাৎ, গ্রুপ পর্বে মোট ৪২টি ম্যাচ অনুষ্ঠিত হবে।

গ্রুপ পর্বের খেলাগুলোয় অর্জিত পয়েন্টের ভিত্তিতে প্রতি গ্রুপের শীর্ষ ৩ দল করে মোট ৬টি দল পরবর্তী ধাপে উন্নীত হবে। এই বিশ্বকাপে কোয়ার্টার ফাইনাল থাকছে না। দীর্ঘ বিরতির পর ২০২৭ বিশ্বকাপে পুনরায় সুপার সিক্স ফরম্যাট ফিরতে যাচ্ছে। এর পূর্বে ১৯৯৯ ও ২০০৩ সালে যথাক্রমে ১২ ও ১৪ দলের সমন্বয়ে আয়োজিত বিশ্বকাপে সুপার সিক্স ফরম্যাট ছিল। এই পর্বে প্রতিটি দল অন্য গ্রুপ থেকে উন্নীত ৩টি দলের বিপক্ষে একটি করে ম্যাচ খেলবে। অর্থাৎ, সুপার সিক্সে দলগুলো এমন প্রতিপক্ষের বিরুদ্ধে খেলবে, যাদের বিরুদ্ধে গ্রুপ পর্বে কোনও ম্যাচ খেলা হয়নি। ফলে সুপার সিক্সে মোট ৯টি ম্যাচ অনুষ্ঠিত হবে।

সুপার সিক্স পর্বের পয়েন্টের উপর ভিত্তি করে দুই গ্রুপের তলানীতে থাকা দলদুটি বাদ পড়বে এবং প্রতি গ্রুপের শীর্ষ দুই দল তথা মোট ৪টি দল সেমি ফাইনাল খেলার যোগ্যতা অর্জন করবে। এই পর্বের দুটি ম্যাচের জয়ী দল ফাইনাল ম্যাচে অংশগ্রহণ করবে। ২০২৭ বিশ্বকাপে কোনও তৃতীয় স্থান নির্ধারনী ম্যাচ থাকছে না।

## তথ্যসূত্র

বিষয়শ্রেণী:২০২৭ ক্রিকেট বিশ্বকাপ
বিষয়শ্রেণী:পূর্ব নির্ধারিত ক্রীড়ামূলক ঘটনা
বিষয়শ্রেণী:ক্রিকেট বিশ্বকাপ
বিষয়শ্রেণী:২০২৭-এ ভারতীয় ক্রীড়া
বিষয়শ্রেণী:২০২৭-এ ক্রিকেট
বিষয়শ্রেণী:ক্রিকেট বিশ্বকাপ প্রতিযোগিতা
বিষয়শ্রেণী:জিম্বাবুয়েতে আন্তর্জাতিক ক্রিকেট প্রতিযোগিতা
বিষয়শ্রেণী:দক্ষিণ আফ্রিকায় আন্তর্জাতিক ক্রিকেট প্রতিযোগিতা
বিষয়শ্রেণী:নামিবিয়াতে আন্তর্জাতিক ক্রিকেট প্রতিযোগিতা